|  |  |
| --- | --- |
| ***Визия за ОСП след 2020 г.*** |  |

**1. На 17 май 2021 г. в гр. Брюксел се проведе заседание на Специалния комитет по селско стопанство (СКСС).** Председателството информираСКСС относно проведения триалог по проекта на Регламент за стратегическите планове. По време на заседанието държавите-членки обсъдиха процента на финансиране на еко схемите, запазване на диверсификацията в ДЗЕС 8 и прага от 10 ха за изключване на малките земеделски стопани от ДЗЕС 8 и 9. По отношение на насочването на плащанията повечето държави-членки отбелязаха, че 12% преразпределение на подпомагането е твърде висок процент. Като по-приемливо беше посочено предложението на Съвета за 7,5%. България и други държави определиха запазването на 13+2% за обвързана подкрепа като приоритет. Преходната национална помощ също е основен приоритет за България. Социалните аспекти на ОСП беше друга обсъждана тема. ЕК представи План за действие за развитие на биологичното производство на ЕС. Целта е да се постигне 25% от площта в Съюза да бъде под биологично производство на ниво ЕС. Стартовата ситуация на държавите членки е различна, варираща от 0,5% до 25% от земеделската площ. Планът покрива три оси и 23 дейности. Плановете за биологично земеделие трябва да бъдат в синхрон със стратегическите планове на държавите членки и да работят успоредно. Предвижда се всяка държава членка да изготви национален план, отразяващ спецификата на конкретната страна.

**2. Една година след представянето от Европейската комисия на стратегията „От фермата до трапезата“ група от 29 eвропейски организации за прехрана и земеделие призоваваха за правилна оценка на въздействието, с нов дебат въз основа на конкретни данни и научни доказателства.** В съвместно изявление от 2 страници, публикувано на 20 май, организациите заявяват, че не може да се отбелязва годишнина, когато стратегията все още повдига твърде много въпроси. Една година интензивен дебат само е увеличила техните притеснения. Организациите подчертават, че не са против същността и подходите на стратегията „От фермата до трапезата“ и Зелената сделка. Те приемат, че хранителната система трябва да интегрира допълнителни мерки за подобряване на устойчивостта възможно най-бързо, като същевременно се поддържат най-високи стандарти за качество и достъпност на храната. Коалицията от 29 организации, която включва както производители на селскостопански продукти, така и фермери, търговци и преработватели изразява притеснение, че стратегията ще повлияе върху производствения капацитет, конкурентоспособността, вноса и в крайна сметка върху потребителските цени. В стратегията има „значителни парадокси“ и „обобщени цели“ и докато те бъдат разбрани от всички, ще е твърде късно. Цялостна оценка на въздействието би била подходящ начин за осъществяване на дискусия по стратегията „От фермата до трапезата“. Организациите отбелязват, че такова проучване е било обещано от вицепрезидента Франс Тимерманс, но „такава оценка няма да бъде извършена“. Те призовават за „политика, основана на конкретни данни и научни доказателства, които са в съответствие с принципите на по-доброто регулиране.

**3. Европейските министри на земеделието трябва да обсъдят призива на седем държави-членки за оценка на въздействието по стратегията „От фермата до трапезата“.** Те се разгледатСъвместна декларация за възможностите и предизвикателствата на земеделските стопанства в светлината на стратегията „ От фермата до трапезата", изготвена на срещата на 21 април на Вишеградската група плюс България, Унгария, Румъния и Словения. В декларацията на Полша се посочва, че стратегията поставя амбициозни цели и предизвикателства пред държавите-членки. Стратегията „ От фермата до трапезата“ е публикувана „без екологична, социална и икономическа оценка на въздействието“. В декларацията се призовава Европейската комисия да представи подходящата оценка на въздействието на стратегията преди започване на която и да е фаза на изпълнение на Стратегията. Оценката трябва да включва въздействието върху цялата верига на производство и да покрива „европейската продоволствената сигурност“ на Съюза, конкурентоспособността и устойчивото развитие на сектора, включително цените на храните. В декларацията също така се подчертава необходимостта от продължаване на усилията в целия ЕС за укрепване на позицията на фермерите по цялата верига, с цел постигане на балансирана и добре функционираща верига на доставки, която би била не само по-справедлива, но и по-устойчива на потенциални бъдещи кризи. Късите вериги на доставки са шансът да се осигурят адекватни печалби за земеделските производители от продажбата на техните продукти.